Lliurament del premi 9 d’Octubre Ciutat de Manises 2023
06 de octubre de 2023

• L’historiador Salvador Espí Cotanda és el guardonat d’aquest any

Manises, 6 d’octubre de 2023. L’historiador Salvador Espí Cotanda ha recollit el Premi 9 d’Octubre Ciutat de Manises, en un emotiu acte que va tindre lloc ahir en l’Auditori Germanies de la ciutat.

Durant la cerimònia de lliurament, es va projectar un vídeo en el qual es resumia la trajectòria professional i associativa d’Espí, així com la seua implicació amb la recuperació de la Memòria Històrica a la ciutat de Manises.

Posteriorment l’alcalde de Manises, Javier Mansilla Bermejo, va fer entrega al guardonat d’un plat commemoratiu de reflexe metàl·lic elaborat pel ceramista maniser Arturo Mora Benavent. Es tracta d’una reproducció d’una peça medieval de Manises del segle XV, realitzada en exclusiva per a aquest premi, que pertany a la sèrie de Brionia amb les armes o escut dels Boïl, senyors de Manises amb la inscripció «Marya Equi Noia» i el revers decorat amb la flor de punts. La peça original es troba actualment en el museu Victorian and Albert, de Londres.

L’acte va acabar amb l’actuació de la muixeranga «La Carabassota de Guadassuar» acompanyada a la dolçaina per Eduard Navarro i al tabal per Manolo Miralles.

El Premi 9 d’Octubre Ciutat de Manises s’atorga amb la finalitat de reconéixer als homes, dones i institucions que s’han caracteritzat per la seua entrega, dedicació, suport i impuls en qualsevol dels aspectes de la ciutat.